Dan Børge Akerø

Karriere

Akerø har før karrieren i TV spilt førstedivisjonsfotball, samt studert sosiologi og vært forsker på Institutt for fredsforskning (PRIO). Som fredsforsker kritiserte han sammen med kollegaene Per Erik Borge, Helge Hveem og Dag Poleszynski norske bedrifters (Norsk Hydro og Årdal-Sunndal Verk) engasjement i bauxittutvinning i Trombetas, Brasil (boken Norge i Brasil, 1979). Saken ble blant annet debattert i Stortinget.
TV-karrieren startet i 1978 etter at han, på frilansbasis, laget dokumentarprogrammet om latinamerikanske flyktninger i Norge. Året etter bød «NRK Radio» på sommervikariat i utenriksredaksjonen. Daværende fjernsynsdirektør, Tor Strand, fulgte opp med å headhunte ham til Dagsrevyen i april 1980. Han begynte først som nyhetsoppleser i Dagsrevyen i 1981. Denne posten hadde han til 1986 da han ble programleder i underholdnings- og talkshowet Senfredag som ble en stor suksess. Året etter ble han programleder for lørdagsprogrammet Lørdan, og det var her han fikk sitt store gjennombrudd som programleder. Programmet gikk i tre år og ble blant annet kjent for det faste innslaget Talentiaden (må ikke forveksles med programmet Talentiaden). Serien huskes også av mange på grunn av alle de humoristiske innslagene av vaktmestern, spilt av Trond-Viggo Torgersen.
I perioden 1990–92 var Akerø programsjef for kultur og underholdning i NRK. Fra 1991 til 1994 var han programleder for programmet Talentiaden, som var en musikk-konkurranse mellom kommende musikere i Norge, hvor blant andre nå avdøde Jan Werner Danielsen vant i 1994. 
Deretter ledet han den historiske entimes åpningssendingen til TV 2 i 1992, som var en samsending mellom NRK og TV 2. I denne perioden var han programleder for flere underholdningsprogrammer på TV 2. Seks år var han programdirektør i TV 2 i inntil han sluttet i 1996. Programmene han ledet på TV 2 ble aldri like store suksesser som han hadde hatt i NRK på 1980-tallet. Akerø forteller at TV 2 var fylt med konflikter på den tiden. Etter TV 2 involverte han seg sterk i det internettbaserte pengespillet Global Money Games. Spillet fikk mye kritikk i mediene og etter mye tumulter ble spillet nedlagt i 1998.
I 2000 var han tilbake i NRK med programmet Den store klassefesten. Serien ble en stor suksess, men ble stoppet i 2004. I 2008 startet NRK en ny runde med Den store klassefesten, og Akerø ledet programmet også denne gangen. I 2003 var han også programleder for musikkprogrammet Kjempesjansen. Høsten 2006 fikk han jobben med å lede en ny runde av programmet.
Akerø har også vært programleder i flere direktesendte arrangementer slik som Norsk melodi grand prix (1988) og diverse idrettsgallaer. Han ledet også kveldsshowet under Ski-VM i Val di Fiemme i 2003.
Høsten 2011 var han programleder i spørreprogrammet QuizDan, basert på et konsept utviklet av NRK. Sommeren 2013 var han programleder i én uke i Sommeråpent på NRK1.
Lørdag 9. juni 2018 var Akerø sin siste sending for NRK, han var programleder under «Omkampen», der Norge og Brasil spilte fotballkamp 20 år etter fotball VM der Norge vant over Brasil i 1998. I 2018 vant Brasil over Norge 3-0. Kampen ble spilt på Ullevål stadion.

Privatliv

Dan Børge Akerø er broren til Hans Arne Akerø.

Annet

Dan Børge Akerø spilte 3 seriekamper for  Skeid i den øverste divisjonen (1. divisjon) i 1974. Han scoret sitt eneste mål mot  Mjøndalen. Han var også ubenyttet reserve i Cupfinalen 1974 mot  Viking, en kamp Skeid vant 3-1.

Priser og utmerkelser

Akerø vant to Gullruten-priser for Den store klassefesten – en for beste programleder under Gullruten 2001 og en for beste underholdningsprogram til selve programmet under Gullruten 2003. Han fikk i tillegg hedersprisen under Gullruten 2003. Han er også blitt tildelt den italienske TV-prisen i internasjonal klasse, Chiara d'Assisi, for Godt musikkår 2002. I 2002 fikk han også Barnas hederspris, etter femten års engasjement for å fremme barn og unges kultur og musikk.
I forbindelse med 50-årsjubileum for åpningen av fjernsynet i Norge, utgav Posten Norge i 2010 et frimerke der Akerø er avbildet, sammen med tre andre i kategorien Underholdning - Erik Diesen, Ivar Dyrhaug og Anne Grosvold.
Kongen utnevnte i 2011 Dan Børge Akerø til ridder av 1. klasse av St. Olavs Orden «for hans innsats for norsk musikkliv».